Miżuri biex jippromwovu l-irkupru tal-istokkijiet 'il fuq mir-Rendiment Massimu Sostenibbli (MSY) Kumitat għas-Sajd Riżoluzzjoni tal-Parlament Ewropew tal-21 ta' Jannar 2021 Aktar ħut fl-ibħra? Miżuri biex jippromwovu l-irkupru tal-istokkijiet 'il fuq mir-Rendiment Massimu Sostenibbli (MSY), inklużi ż-żoni ta' rkupru tal-istokkijiet tal-ħut u ż-żoni tal-baħar protetti (2019/2162(INI)) Il-Parlament Ewropew, – wara li kkunsidra l-Artikolu 3(3) tat-Trattat dwar l-Unjoni Ewropea u l-Artikoli 11, 39 u 191 tat-Trattat dwar il-Funzjonament tal-Unjoni Ewropea (TFUE), – wara li kkunsidra r-Regolament (UE) Nru 1380/2013 tal-Parlament Ewropew u tal-Kunsill tal-11 ta' Diċembru 2013 dwar il-Politika Komuni tas-Sajd (PKS), – wara li kkunsidra d-Direttiva 2008/56/KE tal-Parlament Ewropew u tal-Kunsill tas-17 ta' Ġunju 2008 li tistabbilixxi Qafas għal Azzjoni Komunitarja fil-qasam tal-Politika tal-Ambjent Marin (Direttiva Kwadru dwar l-Istrateġija Marina), – wara li kkunsidra l-Artikolu 13 TFUE, li jirrikjedi li fit-tfassil tal-politiki tal-Unjoni dwar is-sajd, fost u f'oqsma oħra, l-Unjoni u l-Istati Membri jridu jqisu l-fatt li l-annimali huma esseri sensibbli u għalhekk jagħtu l-akbar attenzjoni lir-rekwiżiti rilevanti għall-benessri tal-annimali, – wara li kkunsidra r-Regolament (UE) 2019/1241 tal-Parlament Ewropew u tal-Kunsill tal-20 ta' Ġunju 2019 dwar il-konservazzjoni ta' riżorsi tas-sajd u l-protezzjoni ta' ekosistemi tal-baħar permezz ta' miżuri tekniċi, – wara li kkunsidra d-Direttiva tal-Kunsill 92/43/KEE tal-21 ta' Mejju 1992 dwar il-konservazzjoni tal-habitat naturali u tal-fawna u l-flora selvaġġa, u d-Direttiva 2009/147/KE tal-Parlament Ewropew u tal-Kunsill tat-30 ta' Novembru 2009 dwar il-konservazzjoni tal-għasafar selvaġġi, – wara li kkunsidra r-Regolament tal-Kunsill (KE) Nru 1099/2009 tal-24 ta' Settembru 2009 dwar il-protezzjoni tal-annimali waqt il-qatla, u b'mod partikolari l-Artikolu 3 tiegħu, li l-prinċipju ewlieni tiegħu li waqt "il-qatla u operazzjonijiet relatati, l-annimali għandhom jiġu protetti minn kwalunkwe wġigħ, stress jew tbatija li jistgħu jigu evitati" japplika għall-ħut, – wara li kkunsidra d-Direttiva 2014/89/UE tal-Parlament Ewropew u tal-Kunsill, tat-23 ta' Lulju 2014, li tistabbilixxi qafas għal ippjanar tal-ispazju marittimu (Direttiva dwar l-Ippjanar tal-Ispazju Marittimu), – wara li kkunsidra d-Direttiva tal-Kunsill 91/676/KEE tat-12 ta' Diċembru 1991 dwar il-protezzjoni tal-ilma kontra t-tniġġis ikkawżat min-nitrati minn sorsi agrikoli, b'mod partikolari fir-rigward tal-iskular tal-fertilizzanti, – wara li kkunsidra r-Regolament (KE) Nru 1049/2001/KE tal-Parlament Ewropew u tal-Kunsill tat-30 ta' Mejju 2001 dwar l-aċċess pubbliku għad-dokumenti tal-Parlament Ewropew, tal-Kunsill u tal-Kummissjoni u r-Regolament (KE) Nru 1367/2006 tal-Parlament Ewropew u tal-Kunsill tas-6 ta' Settembru 2006 dwar l-applikazzjoni għall-istituzzjonijiet u l-korpi tal-Komunità tad-dispożizzjonijiet tal-Konvenzjoni ta' Aarhus dwar l-Aċċess għall-Informazzjoni, il-Parteċipazzjoni tal-Pubbliku fit-Teħid ta' Deċiżjonijiet u l-Aċċess għall-Ġustizzja fi Kwistjonijiet Ambjentali. – wara li kkunsidra l-Istrateġija tal-UE għall-Bijodiversità għall-2030, stabbilita fil-komunikazzjoni tal-Kummissjoni tal-20 ta' Mejju 2020 bit-titolu "Strateġija tal-UE għall-Bijodiversità għall-2030 – Inreġġgħu n-natura lura f'ħajjitna" (COM(2020)0380), – wara li kkunsidra r-riżoluzzjoni tiegħu tas-16 ta' Jannar 2018 dwar il-governanza internazzjonali tal-oċeani: aġenda għall-futur tal-oċeani tagħna fil-kuntest tal-SDGs 2030, – wara li kkunsidra l-edizzjoni tal-2020 tar-rapport tal-Organizzazzjoni tal-Ikel u l-Agrikoltura tan-Nazzjonijiet Uniti (FAO) dwar il-Qagħda tas-Sajd u tal-Akkwakultura fid-Dinja (SOFIA 2020), – wara li kkunsidra l-komunikazzjoni tal-Kummissjoni tal-20 ta' Mejju 2020 bit-titolu "Strateġija "Mill-Għalqa sal-Platt" għal sistema tal-ikel ġusta, tajba għas-saħħa u favur l-ambjent" (COM(2020)0381), – wara li kkunsidra l-komunikazzjoni tal-Kummissjoni tas-16 ta' Ġunju 2020 bit-titolu "Lejn sajd aktar sostenibbli fl-UE: is-sitwazzjoni attwali u l-orjentazzjonijiet għall-2021" (COM(2020)0248), – wara li kkunsidra d-Dikjarazzjoni ta' Johannesburg tal-2002 dwar l-Iżvilupp Sostenibbli, il-Pjan ta' Implimentazzjoni ta' Johannesburg u d-dokument dwar l-eżitu tal-Konferenza tan-Nazzjonijiet Uniti dwar l-Iżvilupp Sostenibbli ta' Ġunju 2012, Rio+20, bit-titolu "The Future we Want", – wara li kkunsidra r-rapport tal-2020 tal-Kumitat Xjentifiku, Tekniku u Ekonomiku għas-Sajd (STECF) tal-Kummissjoni dwar il-monitoraġġ tal-prestazzjoni tal-politika komuni tas-sajd (STECF-Adhoc-20-01), – wara li kkunsidra l-Konvenzjoni dwar id-Diversità Bijoloġika (KBD), u b'mod partikulari l-Mira 11 tal-Miri tal-Bijodiversità ta' Aichi, li huma element tal-Pjan Strateġiku tal-KBD għall-Bijodiversità 2011-2020, – wara li kkunsidra r-rapport ta' valutazzjoni globali tal-2019 dwar il-bijodiversità u s-servizzi ekosistemiċi tal-Pjattaforma Intergovernattiva tal-Politika tax-Xjenza dwar il-Bijodiversità u s-Servizzi Ekosistemiċi (IPBES); – wara li kkunsidra r-rapporti speċjali tal-2019 tal-Grupp Intergovernattiv ta' Esperti dwar it-Tibdil fil-Klima (IPCC) dwar l-Oċeani u l-Krijosfera fi Klima li qed Tinbidel, – wara li kkunsidra r-riżoluzzjoni tal-Unjoni Internazzjonali għall-Konservazzjoni tan-Natura (IUCN) tal-2016 dwar iż-żieda fil-kopertura ta' żona tal-baħar protetta għal konservazzjoni effettiva tal-bijodiversità tal-baħar, – wara li kkunsidra l-Għan ta' Żvilupp Sostenibbli (SDG) 14 tal-Aġenda 2030 tan-Nazzjonijiet Uniti għall-Iżvilupp Sostenibbli, dwar il-konservazzjoni u l-użu sostenibbli tal-oċeani, l-ibħra u r-riżorsi tal-baħar, – wara li kkunsidra r-rapport tal-Kummissjoni tal-25 ta' Ġunju 2020 dwar l-implimentazzjoni tad-Direttiva Kwadru dwar l-Istrateġija Marina (COM(2020)0259), – wara li kkunsidra r-riżoluzzjoni tiegħu tas-16 ta' Jannar 2020 dwar il-15-il laqgħa tal-Konferenza tal-Partijiet (COP15) għall-Konvenzjoni dwar id-Diversità Bijoloġika, – wara li kkunsidra r-rapport tal-Bank Dinji tal-2017 bit-titolu "The sunken billions revisited: Progress and Challenges in Global Marine Fisheries" (Reviżjoni tal-biljuni mgħarrqa: Progress u Sfidi fis-Sajd fil-Baħar Globali), – wara li kkunsidra r-Rapport Speċjali Nru 1/2017 tal-Qorti Ewropea tal-Awdituri tal-21 ta' Frar 2017 bit-titolu "Jenħtieġ li jsiru aktar sforzi biex il-potenzjal sħiħ tan-network Natura 2000 jiġi implimentat", – wara li kkunsidra r-Rapport tal-Aġenzija Ewropea għall-Ambjent (EEA) Nru 17/2019 tal-25 ta' Ġunju 2020 bit-titolu "Marine messages II" (Messaġġi marittimi II), – wara li kkunsidra d-deċiżjoni tal-Ombudsman Ewropew fil-każ 640/2019/TE dwar it-trasparenza tal-Kunsill fil-proċess tat-teħid ta' deċiżjonijiet tal-UE li jwassal għall-adozzjoni ta' regolamenti annwali li jistabbilixxu l-kwoti tas-sajd (qabdiet totali permissibbli), – wara li kkunsidra r-rapport tal-EEA Nru 3/2015 tal-1 ta' Ottubru 2015 bit-titolu "Marine protected areas in Europe's seas: An overview and perspective for the future" (Żoni marittimi protetti fl-ibħra tal-Ewropa: Ħarsa ġenerali u perspettiva għall-ġejjieni), – wara li kkunsidra r-rapport tal-Kummissjoni tal-1 ta' Ottubru 2015 dwar il-progress fit-twaqqif ta' żoni protetti tal-baħar (kif mitlub mill-Artikolu 21 tad-Direttiva Kwadru dwar l-Istrateġija Marina (id-Direttiva 2008/56/KE)(COM(2015)0481), – wara li kkunsidra r-rapport tal-Kummissjoni tal-31 ta' Lulju 2018 li jivvaluta l-programmi ta' miżuri tal-Istati Membri skont id-Direttiva Kwadru dwar l-Istrateġija Marina (COM(2018)0562), – wara li kkunsidra l-komunikazzjoni tal-Kummissjoni tas-16 ta' Ġunju 2020 bit-titolu "Lejn sajd aktar sostenibbli fl-UE: is-sitwazzjoni attwali u l-orjentazzjonijiet għall-2021" (COM(2020)0248), – wara li kkunsidra l-Artikolu 54 tar-Regoli ta' Proċedura tiegħu, – wara li kkunsidra r-rapport tal-Kumitat għas-Sajd (A9-0264/2020), A. billi l-Politika Komuni tas-Sajd (PKS) għandha l-għan li tiżgura li l-attivitajiet tas-sajd u l-akkwakultura jkunu ambjentalment sostenibbli fuq perjodu ta' żmien twil u li jkunu ġestiti b'mod li huwa konsistenti mal-objettivi li jinkisbu benefiċċji ekonomiċi, soċjali u ta' impjieg, u li jingħata kontribut għad-disponibbiltà ta' provvisti tal-ikel; billi, sabiex jintlaħaq l-objettiv li b'mod progressiv jiġu rrestawrati u miżmuma l-popolazzjonijiet tal-istokkijiet tal-ħut 'il fuq mil-livelli tal-bijomassa li jkunu kapaċi jipproduċu r-rendiment massimu sostenibbli, ir-rata ta' sfruttament tar-rendiment massimu sostenibbli kellha, fejn possibbli, tintlaħaq sal-2015 u, fuq bażi progressiva u inkrementali sa mhux aktar tard mill-2020 għall-istokkijiet kollha; B. billi l-SDG 14 jitlob li l-oċeani, l-ibħra u r-riżorsi tal-baħar jiġu kkonservati u użati b'mod sostenibbli; C. billi l-għan tad-Direttiva Kwadru dwar l-Istrateġija Marina (MSFD) huwa li tipproteġi u tippreserva l-ambjent tal-baħar, tipprevjeni d-deterjorament tiegħu u tirrestawra l-ekosistemi tal-baħar, u li tikseb status ambjentali tajjeb (GES) għall-ilmijiet marittimi tal-UE sal-2020; D. billi skont l-MSFD, status ambjentali tajjeb huwa bbażat fuq 11-il deskrittur; billi d-deskrittur 3 japplika għall-popolazzjonijiet tal-ħut u l-krostaċej kollha sfruttati kummerċjalment, li jinsabu f'limiti bijoloġiċi siguri u li jippreżentaw distribuzzjoni tal-popolazzjoni fuq il-bażi tal-età u tad-daqs li tindika stokk b'saħħtu; E. billi hemm tliet kriterji ta' valutazzjoni ewlenin taħt id-deskrittur GES 3 – (I.) is-sostenibbiltà tal-isfruttament, (II.) il-kapaċità riproduttiva u (III.) iż-żamma tal-proporzjon ta' ħut ixjeħ u ikbar – iżda 10,5 % biss tal-istokkijiet jistgħu jiġu vvalutati fid-dawl tal-kriterji (I.) u (II.) u ma hemm l-ebda metodoloġija komuni ta' valutazzjoni sodisfaċenti fil-livell Ewropew għall-kriterju (III.); F. billi l-ġbir tad-data dwar ċerti stokkijiet tal-ħut jeħtieġ titjib urġenti, b'mod partikolari l-istokkijiet tal-Baħar l-Iswed, tal-Mediterran u tal-Makaroneżja, bil-għan li titwettaq valutazzjoni xjentifika li hija essenzjali għall-ġestjoni sostenibbli tal-istokkijiet; G. billi l-miżuri tal-ġestjoni tas-sajd adottati fl-qafas tal-PKS qed jibdew jagħtu l-frott, hekk kif l-għadd ta' stokkijiet tal-ħut sfruttat f'livelli sostenibbli qed jiżdied, u dan qed jippermetti rendimenti ogħla għall-istokkijiet li kienu sfruttati b'mod eċċessiv; H. billi skont l-STECF madwar 38 % tal-istokkijiet fl-Atlantiku tal-Grigal u madwar 92 % tal-istokkijiet li huma vvalutati xjentifikament fil-Baħar Mediterran u l-Baħar l-Iswed huma sfruttati b'mod eċċessiv, jiġifieri sfruttati 'l fuq mil-livelli tar-rendiment massimu sostenibbli (MSY), minkejja r-rekwiżit legali biex jitwaqqaf is-sajd eċċessiv sal-2020; jinnota li 62,5 % tal-istokkijiet fil-Baħar Mediterran u l-Baħar l-Iswed ġew sfruttati b'mod eċċessiv fl-2017, skont ir-rapport SOFIA tal-2020 tal-FAO; I. billi l-qabda totali permissibbli (TAC) proposta mill-Kummissjoni fl-Atlantiku tal-Grigal kienu konformi mal-MSY għat-78 stokk li għalihom kien disponibbli parir xjentifiku; J. billi fl-2019, il-Kunsill stabbilixxa t-TAC għal 62 minn 78 speċi f'konformità mal-MSY; billi għalhekk huwa mistenni li fl-2020, aktar minn 99 % tal-iżbarki fil-Baħar Baltiku, fil-Baħar tat-Tramuntana u fl-Atlantiku ġestit esklużivament mill-UE se jiġi minn sajd ġestit b'mod sostenibbli; K. billi fl-Atlantiku tal-Grigal, il-bijomassa kompliet tiżdied mill-2007, u fl-2018 kienet 48 % ogħla milli fl-2003 għall-istokkijiet ivvalutati b'mod sħiħ; billi fil-Baħar Mediterran u l-Baħar l-Iswed, is-sitwazzjoni baqgħet essenzjalment l-istess sa mill-bidu tas-serje tad-data fl-2003, għalkemm mill-2012 seta' kien hemm żieda żgħira fil-bijomassa; L. billi s-sajd b'rendiment ekonomiku massimu (MEY) jirreferi għal-livell ta' qbid li fih jiġu massimizzati l-benefiċċji ekonomiċi għall-flotot, li jtejjeb ir-reżiljenza tas-settur, u li fih l-istokkijiet jinżammu 'l fuq mill-MSY; M. billi għas-sajd multispeċifiku, huwa impossibbli li tiġi applikata l-ġestjoni tal-ispeċijiet ibbażata fuq il-mudell MSY, anke f'sajd xjentifikament magħruf u dokumentat sew; N. billi studji xjentifiċi dwar is-suġġett qajmu tħassib dwar l-impatt negattiv fit-tul li ċerti tekniki tas-sajd użati, bħal irkaptu ta' kuntatt mal-qiegħ u rkaptu biex jinġema' l-ħut, għandhom fuq l-istokkijiet, il-bijodiversità tal-oċeani u l-ambjent tal-baħar; O. billi l-PKS għadha mhix implimentata għalkollox u wħud mill-miżuri tagħha bħall-istabbiliment ta' żoni ta' rkupru tal-istokkijiet tal-ħut għadhom ma ntużawx; P. billi globalment, 66 % tal-ambjent tal-baħar ġie mibdul mill-pressjoni tal-bniedem, skont l-IPBES, u 34,2 % tal-istokkijiet tal-ħut jinqabdu f'livelli bijoloġikament insostenibbli, skont l-FAO; Q. billi l-IUCN titlob li mill-inqas 30 % tal-ħabitats tal-baħar kollha jinbidlu f'network ta' żoni tal-baħar protetti (MPAs) bi protezzjoni għolja sal-2020, fost miżuri ta' konservazzjoni effiċjenti oħra bbażati fuq iż-żona, bil-għan li ma titwettaq l-ebda attività ta' estrazzjoni f'mill-inqas 30 % tal-oċean, mingħajr ma jitqiesu l-konsegwenzi soċjoekonomiċi; R. billi r-rapport SOFIA tal-2020 tal-FAO itenni li l-ġestjoni hija l-aħjar għodda għall-konservazzjoni u l-unika triq għas-sostenibbiltà u li l-istokkijiet taħt ġestjoni effettiva huma dejjem aktar sostenibbli, bi 78,7 % tal-iżbarki globali attwali ta' ħut tal-baħar ġejjin minn stokkijiet bijoloġikament sostenibbli; S. billi l-Istrateġija tal-UE għall-Bijodiversità għall-2030 titlob li jkun hemm objettiv legalment vinkolanti biex tiġi protetta mill-inqas 30 % taż-żona tal-baħar tal-UE, u biex 10 % taż-żona tal-baħar tal-UE tiġi protetta b'mod strett; T. billi l-monitoraġġ elettroniku mill-bogħod, pereżempju permezz tat-trażmissjoni tal-pożizzjoni tal-bastimenti kważi f'ħin reali, u t-tisħiħ tal-kontrolli fuq il-post għandhom rwol pożittiv fl-infurzar tal-MPAs; U. billi t-telfien tal-bijodiversità tal-baħar għandu impatti soċjoekonomiċi fuq is-settur tas-sajd, il-komunitajiet kostali u barranin u s-soċjetà kollha kemm hi, u għalhekk għandu jkun hemm prevenzjoni tiegħu; billi, skont il-Bank Dinji, il-bini mill-ġdid tal-popolazzjonijiet tal-ħut iġib miegħu benefiċċji ekonomiċi akbar mill-istat attwali tal-popolazzjonijiet tal-ħut tal-baħar; V. billi l-ħabitats f'saħħithom, inklużi s-sikek, il-firxiet ta' alka tal-qiegħ u l-iskollijiet tal-qroll, huma essenzjali għar-restawr tal-funzjonament tal-ekosistema tal-baħar u għar-ripopolazzjoni tal-istokkijiet tal-ħut u biex jipprovdu bjar tal-karbonju biex jittaffa t-tibdil fil-klima; W. billi żoni tal-baħar protetti ġestiti tajjeb huma essenzjali biex tittejjeb il-bijodiversità u jiġu ppreservati l-ħabitats naturali ta' speċijiet oħra bħall-għasafar; X. billi hemm kunsens xjentifiku qawwi li l-MPAs jistgħu jkunu ta' benefiċċju għas-sajd minħabba l-effett kollaterali tagħhom u l-effetti pożittivi tagħhom fuq ir-reklutaġġ, pereżempju permezz tal-protezzjoni ta' siti ta' riproduzzjoni, taż-żgħar u ħuta omm kbira b'kapaċitajiet riproduttivi għoljin; Y. billi t-tniġġis li joriġina mill-art, speċjalment f'baċini tal-baħar parzjalment magħluqa, u minn attivitajiet oħra tal-baħar ukoll għandu impatt fuq l-irkupru tal-istokkijiet tal-ħut; Z. billi l-bijomassa ġenerali tal-ispeċijiet fil-kwota fi ħdan l-istokkijiet ġestiti mill-UE kienet 48 % ogħla fl-2018 milli fl-2003; AA. billi l-ħut maqbud mis-selvaġġ huwa bil-bosta l-aktar sors ta' proteina tajjeb għas-saħħa u għall-ambjent fid-dinja minħabba l-impronta baxxa tal-karbonju tal-industrija tas-sajd; billi l-frott tal-baħar huwa għalhekk l-aħjar għażla għall-ġlieda kontra t-tibdil fil-klima; AB. billi r-rakkomandazzjoni tal-Ombudsman Ewropew biex jiġu ppubblikati b'mod proattiv dokumenti relatati mal-adozzjoni tar-regolamenti dwar it-TAC s'issa ma ġietx segwita mill-Kunsill tal-UE; AC. billi s-sajd fl-MSY għadu jġib riżultati pożittivi fl-Atlantiku tal-Grigal; Intejbu l-ġestjoni tas-sajd biex intemmu s-sajd eċċessiv Itenni l-appell tiegħu għal implimentazzjoni sħiħa tal-PKS bil-għan li l-popolazzjonijiet tal-istokkijiet tal-ħut jiġu rrestawrati u miżmuma 'l fuq mil-livelli tal-bijomassa li kapaċi jipproduċu MSY; Jenfasizza li n-natura, il-ħut u organiżmi ħajjin oħra għandhom valur intrinsiku, anke jekk jibqgħu mhux sfruttati mill-attivitajiet tal-bniedem; Jistieden lill-Kummissjoni u lill-Istati Membri jsaħħu l-kopertura xjentifika bil-għan li 100 % tal-istokkijiet tal-ħut sfruttati fl-ilmijiet Ewropej jiġu vvalutati mhux aktar tard mill-2025 u li l-MSY ikun jista' jiġi kkalkulat għal dawn l-istokkijiet kollha, fejn ikun xjentifikament possibbli; Jirrimarka li l-Istati Membri huma responsabbli għall-ġbir tad-data u li din id-data hija essenzjali għall-valutazzjoni tas-saħħa tal-istokkijiet tal-ħut; jirrimarka li skont l-Artikolu 23 tar-Regolament (UE) 2017/1004, il-Kummissjoni trid tippreżenta rapport dwar l-implimentazzjoni u l-funzjonament tar-regolament lill-Parlament u lill-Kunsill; Jistieden lill-Kummissjoni tagħmel il-proposti tagħha dwar it-TAC u lill-Kunsill biex jistabbilixxi t-TACs fil-livell tal-MSY, kif previst fir-Regolament dwar il-PKS; Iħeġġeġ lill-Kummissjoni, lill-Istati Membri u lill-komunità xjentifika biex jiżviluppaw mudell ibbażat fuq ix-xjenza għall-ottimizzazzjoni tal-ġestjoni u l-isfruttament ta' sajd multispeċifiku; jinnota li dan il-mudell għandu jippermetti l-applikazzjoni ta' objettivi ta' ġestjoni simili għall-użu tal-MSY fil-PKS kollha, u b'hekk ikun possibbli li tiġi segwita l-evoluzzjoni tar-regoli ta' ġestjoni implimentati; Iħeġġeġ lill-Kummissjoni ssaħħaħ l-implimentazzjoni tal-approċċ ekosistemiku għall-ġestjoni tas-sajd, inkluż billi tapplika dejjem aktar approċċi għal diversi speċijiet, sabiex jitnaqqsu kemm jista' jkun l-impatti negattivi tal-attivitajiet tas-sajd u fatturi oħra bħat-tibdil fil-klima fuq l-ekosistemi tal-baħar, il-popolazzjonijiet tal-ħut u s-soċjetà u biex tiġi żgurata r-reżiljenza tal-oċeani għat-tibdil fil-klima; itenni li s-sajd dokumentat bis-sħiħ u data ta' kwalità huma kruċjali għat-titjib fil-ġestjoni tas-sajd; jistieden lill-Kummissjoni u lill-Istati Membri jieħdu l-passi meħtieġa sabiex itejbu l-ġbir tad-data dwar is-sajd rikreattiv, waqt li jqisu l-impatt ambjentali u l-valur soċjoekonomiku tagħhom; Jistieden lill-Kummissjoni tkompli tappoġġja l-pjanijiet biex tittejjeb is-selettività u s-sopravivenza ta' speċijiet mhux fil-mira, bil-għan li timplimenta approċċ ekosistemiku għall-ġestjoni tas-sajd, tistabbilixxi liema prattiki huma ta' ħsara għall-istokkijiet, għall-bijodiversità tal-oċeani u għall-ambjenti tal-baħar u tintroduċi miżuri biex tillimitahom u tibdilhom;; Iqis li l-UE, wara l-evalwazzjoni tal-PKS sal-2022, għandha, fejn meħtieġ, tadatta l-prattiki attwali tal-ġestjoni tas-sajd u tħaffef it-tranżizzjoni lejn sajd b'impatt baxx, ħalli mhux biss tippreserva l-istokkijiet tal-ħut fil-livelli attwali iżda, aktar importanti minn hekk, tibni mill-ġdid l-istokkijiet tal-ħut u tirrestawra l-ekosistemi tal-baħar, f'konsultazzjoni mal-partijiet ikkonċernati, b'mod partikolari s-settur tas-sajd, u tappoġġja miżuri bħal dawn permezz tal-Fond Ewropew għall-Affarijiet Marittimi u s-Sajd; Iqis li l-attenzjoni u l-appoġġ għandhom ikunu kkonċentrati b'mod partikolari fuq sajd fuq skala żgħira, li potenzjalment huma inqas predatorji u aktar sostenibbli, mhux biss f'termini ta' ġestjoni tar-riżorsi bijoloġiċi iżda wkoll minn perspettiva soċjoekonomika; Jistieden lill-Kummissjoni tappoġġja l-armonizzazzjoni tal-indikaturi skont il-kriterju (III.) għall-GES taħt l-MSFD, bl-għan li jiġu stabbiliti punti ta' riferiment u metodoloġija ta' valutazzjoni li jkunu komuni fl-Istati Membri kollha; Jistieden lill-Kummissjoni tistudja r-rilevanza tal-użu ta' indikaturi minbarra l-MSY fil-ġestjoni tas-sajd li jqisu l-interazzjonijiet tal-ispeċijiet u l-fatturi soċjoekonomiċi kif ukoll l-effetti tat-tibdil fil-klima u t-tniġġis; jinnota li indikaturi oħra bħall-MEY qed jiġu studjati u implimentati minn xi pajjiżi; Jirrimarka li l-limitazzjoni tal-pressjoni tal-attivitajiet tal-bniedem tirrikjedi aktar riċerka u innovazzjoni fis-settur tas-sajd bil-għan li jiġu żviluppati prattiki tajbin marbuta mal-ekonomija ċirkolari, mas-sostenibbiltà u s-selettività tat-tagħmir tas-sajd; Jissottolinja l-importanza tas-sajd kostali fuq skala żgħira u jemmen li dan is-settur jista' jiffaċilita b'mod sinifikanti t-tranżizzjoni lejn ġestjoni sostenibbli tal-istokkijiet tal-ħut; jistieden għalhekk lil kull Stat Membru biex iżid il-perċentwal tal-kwoti nazzjonali allokati għal dan is-settur; Jistieden lill-Kummissjoni tiżgura li l-Istati Membri jadottaw programmi għall-ġbir tad-data li jkopru l-impatt tal-attivitajiet tas-sajd fuq l-ambjent usa', inkluż fuq il-qbid inċidentali ta' speċijiet sensittivi, u fuq qiegħ il-baħar; Jitlob li l-Kunsill jippubblika b'mod proattiv id-dokumenti kollha relatati mal-adozzjoni tar-regolamenti dwar it-TAC, f'konformità mar-rakkomandazzjoni tal-Ombudsman Ewropew, u jikkonforma mar-Regolament (KE) Nru 1049/2001 u r-Regolament (KE) Nru 1367/2006; Nespandu n-network taż-żoni protetti u ntejbu l-ġestjoni tiegħu Jenfasizza li, filwaqt li l-Unjoni Ewropea għamlet progress u laħqet il-mira li tidentifika 10 % tal-ilmijiet tal-Ewropa bħala żoni protetti, in-network tal-MPAs għadu 'l bogħod milli jkun kompletament effettiv, u li proporzjon żgħir ħafna biss tal-MPAs eżistenti għandhom pjanijiet ta' ġestjoni u miżuri ta' protezzjoni; Jenfasizza li, meta jirnexxu, l-MPAs joffru benefiċċji soċjoekonomiċi kbar, speċjalment għall-komunitajiet kostali u għas-settur tas-sajd u tat-turiżmu, u li l-MPAs jistgħu jwettqu funzjonijiet ekoloġiċi ewlenin għar-riproduzzjoni tal-istokkijiet tal-ħut (billi jipprovdu żoni ta' riproduzzjoni u ta' tkabbir) u jtejbu r-reżiljenza tagħhom; Jilqa' l-proposta tal-Kummissjoni, fl-Istrateġija tagħha għall-Bijodiversità għall-2030, li mill-inqas 30 % taż-żona tal-baħar tal-UE tkun protetta, inkluż permezz ta' żoni ta' rkupru tal-istokkijiet tal-ħut, kif previst skont il-PKS, u żoni fejn l-aktar tekniki tas-sajd distruttivi u l-attivitajiet ekonomiċi huma ristretti; Jitlob li terz ta' din iż-żona (jiġifieri 10 % tal-ilmijiet Ewropej) jibbenefikaw minn livell għoli ta' protezzjoni, inklużi żoni fejn il-qabdiet kollha u l-attivitajiet ekonomiċi kollha huma pprojbiti (jiġifieri żoni ta' projbizzjoni totali); Jistieden lill-Kummissjoni takkumpanja kwalunwke proposta leġiżlattiva b'valutazzjonijiet tal-impatt ibbażati fuq l-aħjar parir xjentifiku disponibbli u f'koordinazzjoni mill-qrib mal-komunitajiet u l-awtoritajiet lokali; Iħeġġeġ lill-Kummissjoni tadotta linji gwida għall-miri taż-żoni tal-baħar protetti li għandhom jiġu implimentati f'kull reġjun marittimu tal-UE, sabiex tiġi żgurata distribuzzjoni ġeografika bilanċjata u rappreżentanza ekoloġika; Iħeġġeġ lill-Istati Membri jkomplu jidentifikaw MPAs skont id-Direttivi dwar l-Għasafar u l-Ħabitats u l-MFSD, sabiex jilħqu dawn l-objettivi; Jitlob li l-MPAs jiġu stabbiliti bħala parti minn network koerenti ta' żoni konnessi, inklużi żoni lil hinn mill-kosta u tal-baħar fond; ifakkar fir-rekwiżit li jintemm is-sajd bl-irkaptu tal-kuntatt mal-qiegħ taħt l-400 m f'żoni fejn huwa magħruf li jeżistu jew jistgħu jeżistu ekosistemi marini vulnerabbli (VMEs); Iħeġġeġ lill-Kummissjoni tfassal linji gwida dwar il-ġestjoni tal-MPAs b'saħħithom u bbażati fuq ix-xjenza għall-Istati Membri u tistabbilixxi klassifika ta' MPAs li tqis l-istadju ta' stabbiliment, il-pjanijiet ta' ġestjoni u l-benefiċċji ekosistemiċi tagħhom, filwaqt li tibbaża fuq linji gwida eżistenti bħall-istandards globali tal-IUCN; Jinsisti li l-Kummissjoni trid takkumpanja l-ftehimiet tas-sajd ma' pajjiżi terzi b'miżuri ta' ġestjoni u ta' governanza bħalma huma ż-żoni tal-baħar protetti, u b'hekk tagħmilha possibbli li tittejjeb il-ġestjoni tal-istokkijiet tal-ħut u li jiġu indirizzati l-ħafna effetti kumulattivi ta' dawn il-ftehimiet, bħat-tniġġis, is-sajd illegali, mhux irrappurtat u mhux irregolat (IUU) u l-iżvilupp ta' ċerti prattiki bħas-sajd industrijali li jqiegħdu f'riskju s-sostenibbiltà ta' ċerti stokkijiet; Iħeġġeġ lill-Istati Membri jistabbilixxu pjanijiet ta' ġestjoni b'saħħithom u effettivi għall-MPAs eżistenti u dawk futuri u biex jistabbilixxu miżuri ta' kontroll, monitoraġġ u sorveljanza aktar b'saħħithom biex jiżguraw li l-MPAs jiġu rrispettati; Jitlob li kemm is-settur tas-sajd kummerċjali u dak rikreattiv, kif ukoll l-organizzazzjonijiet rilevanti b'kompetenza fil-ġestjoni tal-attivitajiet umani u ekonomiċi fuq il-baħar (pereżempju l-organizzazzjonijiet reġjonali tal-ġestjoni tas-sajd (RFMOs), jew l-Organizzazzjoni Marittima Internazzjonali) ikunu involuti fil-kontroll, il-monitoraġġ u s-sorveljanza tal-MPAs. Jisħaq li huwa meħtieġ skrutinju akbar tal-miżuri ta' ġestjoni tas-sajd fis-siti ta' Natura 2000, imressqa mill-Istati Membri tal-UE, sabiex jiġi żgurat li l-objettivi ta' konservazzjoni jintlaħqu skont l-Artikolu 11 tal-PKS; Jenfasizza li l-għażla taż-żoni u l-iżvilupp ta' miżuri ta' ġestjoni għandhom ikunu bbażati fuq l-aħjar parir xjentifiku disponibbli; Jirrikonoxxi li s-suċċess taż-żoni tal-MPAs u ta' żoni protetti oħra jiddependi minn jekk ikollhomx bażi xjentifika soda u minn jekk jiġux aċċettati minn sajjieda kummerċjali u rikreattivi, komunitajiet kostali u partijiet ikkonċernati oħra, kif ukoll minn komunikazzjoni ċara dwar x'qed jiġi protett, kif u għaliex; jitlob għalhekk li s-settur tas-sajd, inkluż il-komponent artiġjanali tiegħu, kif ukoll partijiet ikkonċernati rilevanti oħra, jiġu inklużi fid-disinn, fil-governanza u l-monitoraġġ tal-MPAs; jitlob li l-parteċipazzjoni tas-soċjetà ċivili tiġi mħeġġa permezz tal-istabbiliment ta' żoni tal-baħar għall-edukazzjoni; Jisħaq fuq l-importanza li jkun hemm approċċ komprensiv u koerenti meta jkunu qed jiġu stabbiliti l-MPAs, mhux biss billi jiġu limitati l-attivitajiet tas-sajd kummerċjali iżda wkoll billi jiġu indirizzati attivitajiet oħra bħall-esplorazzjoni u l-isfruttament tal-fjuwils fossili, l-estrazzjoni, l-akkwakultura fuq skala kbira, it-tħammil, il-parks eoliċi lil hinn mill-kosta, it-trasport u s-sajd rikreattiv u attivitajiet rikreattivi oħrajn; Jistieden lill-Istati Membri jespandu n-network taż-żoni ta' rkupru tal-istokkijiet tal-ħut skont il-PKS, speċjalment fejn ikun hemm evidenza ċara ta' konċentrazzjonijiet kbar ta' ħut taħt id-daqs minimu ta' referenza għall-konservazzjoni jew ta' żoni ta' riproduzzjoni; jenfasizza l-ħtieġa li tiġi inkluża l-valutazzjoni tal-għażla u s-suċċess ta' żoni bħal dawn fir-rapport li jmiss dwar il-funzjonament tal-PKS; Jistieden lill-Kummissjoni u lill-Istati Membri, f'negozjati internazzjonali dwar trattat għall-konservazzjoni u l-użu sostenibbli tal-bijodiversità tal-baħar f'żoni lil hinn mill-ġurisdizzjoni nazzjonali u fil-qafas tal-RFMOs, biex jippromwovu mekkaniżmu globali ambizzjuż biex jistabilixxu MPAs fl-ibħra miftuħa jew f'żoni lil hinn mill-ġurisdizzjoni nazzjonali, biex jieħdu rwol proattiv, wara li jkun intlaħaq ftehim dwar id-diversità bijoloġika tal-baħar lil hinn mill-ġurisdizzjoni nazzjonali, fil-ħolqien ta' għodod ġodda ta' ġestjoni bbażati fuq iż-żoni ġestiti b'mod effettiv inklużi l-MPAs fl-ibħra miftuħa; ifakkar li l-istabbiliment ta' MPAs f'żoni lil hinn mill-ġurisdizzjoni nazzjonali irid ikun appoġġjat minn valutazzjonijiet tal-impatt soċjoekonomiċi u ekoloġiċi bbażati fuq l-aħjar parir xjentifiku disponibbli; Jistieden lill-Kummissjoni u lill-Istati Membri biex jippromwovu l-idea li l-oċean kollu kemm hu jipprovdi servizzi ekosistemiċi lill-umanità, u li l-oċean irid għalhekk jiġi rikonoxxut bħala ġid komuni globali fin-negozjati internazzjonali taħt l-awspiċi tan-NU; Nindirizzaw fatturi ambjentali oħra li jheddu l-irkupru tal-istokkijiet tal-ħut Jisħaq li azzjoni rapida u b'saħħitha fil-ġlieda kontra t-tibdil fil-klima hija essenzjali għall-preservazzjoni ta' popolazzjonijiet u ħabitats ta' organiżmi tal-baħar b'saħħithom, u għaldaqstant għall-kontinwità ta' attività tas-sajd sostenibbli u għas-sigurtà tal-ikel fuq perjodu ta' żmien twil; ifakkar li skont l-Artikolu 2 tal-Ftehim ta' Pariġi dwar it-tibdil fil-klima, il-partijiet iridu jimmiraw li "[jżidu l]-kapaċità ta' adattament għall-impatti negattivi tat-tibdil fil-klima u biex titrawwem ir-reżiljenza għall-klima u żvilupp b'emissjonijiet baxxi ta' gassijiet b'effett ta' serra, b'mod li ma jipperikolax il-produzzjoni tal-ikel"; Jissottolinja l-kontribut pożittiv tal-MPAs għall-adattament għall-klima permezz tat-tisħiħ tar-reżiljenza tal-ekosistemi; iħeġġeġ lill-Istati Membri jsaħħu r-rwol tan-networks tal-MPAs fl-istrateġiji nazzjonali tagħhom għall-adattament għall-klima (NAS); Jisħaq li l-bini mill-ġdid tal-istokkijiet tal-ħut u ż-żamma tagħhom f'livell sostenibbli jirrikjedu wkoll li jiġu indirizzati ċerti effetti antropoġeniċi marbuta mat-tibdil fil-klima, bħat-tnaqqis tal-ossiġenu u l-aċidifikazzjoni, kif ukoll diversi sorsi ta' tniġġis, l-aktar fuq l-art imma anke fil-baħar, li qed ikollhom impatt negattiv fuq il-bini mill-ġdid tal-istokkijiet tal-ħut jew li qed jagħmluhom aktar fraġli, bħan-nitrati, l-ilma mormi, il-fertilizzanti, il-pestiċidi, is-sustanzi kimiċi tossiċi, it-tniġġis mill-attività industrijali u t-turiżmu tal-massa, ir-residwi mill-akkwakultura, it-tniġġis mill-plastik u mill-mikroplastik, il-kremi għall-protezzjoni mix-xemx, l-ormoni, it-tniġġis akustiku, it-tnixxijiet ta' żejt u l-irkaptu tas-sajd mitluf jew mormi; Jistieden lill-Kummissjoni tippubblika studju dwar l-impatt ta' dawk is-sorsi differenti ta' tniġġis fuq il-bini mill-ġdid tal-istokkijiet tal-ħut u fuq l-ekosistemi tal-baħar; Jissottolinja l-ħtieġa li s-sajjieda jiġu involuti fil-ġlieda kontra t-tniġġis tal-ibħra u tal-oċeani; jistieden lill-Kummissjoni biex għaldaqstant tħeġġeġ lill-Istati Membri jadottaw leġiżlazzjoni li tawtorizza lis-sajjieda biex iġibu l-art kwalunkwe skart li jinqabad fil-baħar; iqis li dawn id-dispożizzjonijiet għandhom jintroduċu sistema ta' inċentivi għas-sajjieda u għall-użu ta' sistemi ta' ġbir xierqa; Jisħaq fuq l-importanza li tiżdied ir-rata ta' sopravivenza ta' speċijiet mhux fil-mira billi jitnaqqsu l-korrimenti u l-istress ikkawżati waqt il-qbid u r-rilaxx; Jistieden lill-Kummissjoni tqis dawn it-talbiet u twieġeb għalihom fil-pjan ta' azzjoni ġdid tagħha biex tippreserva r-riżorsi tas-sajd u tipproteġi l-ekosistemi tal-baħar li beħsiebha tippreżenta sal-2021, u fir-reviżjoni tal-PKS tagħha, kif ukoll fil-proposti leġiżlattivi kollha li ġejjin; Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill u lill-Kummissjoni, kif ukoll lill-gvernijiet u lill-parlamenti tal-Istati Membri.
Extracted from TA-9-2021-0017_MT.docx